Kim Edberg Andersen (DD), 2024-05-15:
Tak for det.
Jeg skal lige informere om, at jeg også er vikar på det her forslag, men mon ikke jeg har en holdning til det alligevel?
Jeg har i hvert fald valgt at læse fru Karina Adsbøls tale op.
I dag diskuterer vi et ret centralt spørgsmål, nemlig hvordan vi sikrer den bedst mulige start for vores børn her i Danmark.
Det handler også om, at vi har et stærkt behov for, at flere ønsker at søge ind på en pædagoguddannelse.
Forslagsstillerne har faktisk rejst en masse vigtige punkter.
Det drejer sig bl.a. om, at en tidligere indgået aftale om minimumsnormering for det pædagogiske personale i vores daginstitutioner nu bliver opgjort på en lidt sjov måde.
Det er en aftale, der er indgået, inden Danmarksdemokraterne var i Folketinget.
Jeg kan sådan set godt forstå intentionerne, og jeg kan sagtens se idéen bag ved at have gennemsigtighed om de her normeringer, også helt lokalt derude.
Jeg har faktisk også sympati med forslagsstillernes ønske om, at det her også skal gælde helt ned på den enkelte institution, så der netop er åbenhed, og så der er gennemsigtighed.
Vi skal bare huske, at det her ikke bare er sådan en politisk debat om vores børns hverdag.
Vores børn har simpelt hen en grundlæggende ret til en eller anden form for standardomsorg og nærvær, og det er det, jeg hører forslagsstillerne sige.
Uanset om der er individuelle behov, er der altså et minimum, og det var det, jeg hørte ordføreren tidligere stille spørgsmål om.
Vi kan simpelt hen ikke gå på kompromis med kvaliteten i det pædagogiske personale, for det er personalets indsats, der er afgørende for, hvordan vores børn trives, udvikler sig og lærer på bedste vis.
Derfor opfordrer Danmarksdemokraterne faktisk også regeringen til at gøre sig nogle overvejelser om, hvordan de har tænkt sig at sikre det her, for regeringen startede jo ret skidt i forhold til deres regeringsgrundlag med at droppe planerne om udflytning af velfærdsuddannelser, herunder en pædagoguddannelse hjemme ved mig selv i Rebild.
Den var – vupti – med et pennestrøg forsvundet, dengang ministerbilerne blev uddelt, og det er jo beklageligt i forhold til det med at have uddannet personale i hele landet.
Og jeg ved – det står ikke i talen – at den var meget søgt.
Der var folk, der allerede havde besluttet sig for, at den pædagoguddannelse skulle de nok få fyldt op.
Det fik de så desværre ikke lov til.
I Danmarksdemokraterne mener vi, det er kommunerne, der har ansvar for sikre, at der er personale, og at der er det personale, der er brug for på de her lokale institutioner.
Vi mener, at det er et kommunalt ansvar, og at det er en opgave for de lokale byråd at følge op på og stå på mål for.
Regeringen og KL har i fællesskab aftalt, at normeringer ikke længere skal opgøres på institutionsniveau
, og set i lyset af det og hele den her frisættelsesdagsorden med, at det ikke er alt, der skal detailstyres fra Christiansborgs side, kommer vi ikke til at støtte forslaget.
Og det er, fordi vi faktisk mener, at frisættelsen, det der med, at kommunerne træder op, stepper op, er enormt vigtigt.
Som forslagsstillerne kan høre, er vi meget positivt indstillet over for intentionerne, og det kan faktisk godt være, at man kunne tage en snak med fru Karina Adsbøl, for det er også, som jeg kender fru Karina Adsbøl, noget, som vi må finde ud af hvad koster.
Men vi mener faktisk, at det er meget, meget vigtigt, at det er et kommunalt ansvar, som de lokale politikere står på mål for og tager ansvar for, og det er derfor, at vi ikke kan støtte forslaget, som det ligger.